ཐུགས་རྗེ་ཆེན་པོའི་དམར་ཁྲིད་བརྒྱུད་འདེབས་ཐུགས་རྗེའི་གྲུ་ཆར་པདྨ་དཀར་པོས་མཛད་པ། འོད་དཔག་མེད་དང་བརྩེ་བའི་སྤྱན་རས་གཟིགས། །ཇོ་བོ་དཔལ་དང་དགེ་སློང་མ་དཔལ་མོ། །ཤྲཱི་བྷ་དྲ་ཏིང་འཛིན་བཟང་པོ་དང་། །གསེར་གླིང་རྒྱལ་པོའི་སྲས་དང་ཨ་ཏི་ཤ །ཡོལ་སྟོན་ལྷོ་ཞང་རྩི་འདུལ་གཙང་པ་རྒྱ། །སེང་གེའི་མཚན་དགུ་རིགས་གསུམ་སྤྲུལ་པའི་སྐུ། །རྒྱལ་དབང་རྗེ་དང་ངག་དབང་ཆོས་ཀྱི་རྒྱལ། །ཆོས་ཀྱི་གྲགས་པ་སྒྱུ་མའི་གར་མཁན་པོ། །རྒྱལ་བ་གཉིས་པ་ཕྱག་ན་པད་དཀར་འཛིན། །ངག་དབང་བཟང་པོ་གྲུབ་བརྙེས་མི་ཕམ་རྗེ། །ཐུགས་རྗེའི་མངའ་བདག་དཔག་བསམ་དབང་པོའི་སྟེ། །དེ་སྲས་མཚུངས་མེད་མི་ཕམ་བློ་གྲོས་དང་། །ཀུན་དགའ་ལྷུན་གྲུབ་ཆོས་ཀྱི་དབང་ཕྱུག་དཔལ། །དགེ་ལེགས་བཞད་པ་འཇམ་དབྱངས་དགྱེས་པའི་བཤེས། །འཇམ་དཔལ་དཔའ་བོ་ཆོས་ཀྱི་སྣང་བའི་སྡེ། །ཡེ་ཤེས་གྲུབ་པ་མི་འགྱུར་དབང་གི་རྒྱལ། །ཆོས་ཀྱི་ཉིན་བྱེད་དྲིན་ཅན་རྗེ་བླ་མར། །གསོལ་བ་འདེབས་སོ་བདག་གི་རྒྱུད་ཐུལ་ནས། །ཁེ་དང་རྒྱལ་ཁ་གཞན་ལ་སྟེར་བ་དང་། །ཕམ་ཁ་རང་གིས་ལེན་ཅིང་བཟང་འབྲིང་ངན། །སྤྱི་བོར་ཁུར་ནས་བཀུར་སྟིས་མགུ་བྱེད་ཅིང་། །བྱ་བ་ཐམས་ཅད་བག་མེད་མི་འགྱུར་བར། །བྱང་ཆུབ་སྤྱོད་པ་རྫོགས་པའི་རྐྱེན་སོང་སྟེ། །འཆི་དུས་སྣང་བ་མཐའ་ཡས་མགོན་དྲན་ནས། །བདེ་བ་ཅན་དུ་དེ་མ་ཐག་སྐྱེ་ཤོག ། བླ་མ་སྤྱན་རས་གཟིགས་ལ་གསལ་བ་འདེབས་པ་སྙིང་རྗེའི་འཛུམ་རླབས་ལྷ་རྩེ་བས་མཛད་པ། ང་ཡི་བླ་མ་སྤྱན་རས་གཟིགས། །སྲོང་བཙན་སྒམ་པོ་ཐུགས་རྗེ་ཅན། །སྙིང་ནས་གསོལ་བ་འདེབས་ལགས་སོ། །བུམ་པའི་དབང་བསྐུར་མཛད་དུ་གསོལ། །སྐུ་ཡི་རྡོ་རྗེ་འགྲུབ་པ་དང་། །སྣང་སྟོང་ལྷ་སྐུར་འཆར་བར་ཤོག །ང་ཡི་བླ་མ༴ སྲོང་བཙན༴ སྙིང་ནས༴ གསང་བའི་དབང་སྐུར༴ གསུང་གི་རྡོ་རྗེ༴ གྲགས་སྟོང་སྔགས་སུ་འཆར་བར་ཤོག །ང་ཡི་བླ༴ སྲོང་བཙན༴ སྙིང་ནས༴ གསུམ་པའི༴ ཐུགས་ཀྱི་རྡོ་རྗེ༴ ལྷན་སྐྱེས་ཡེ་ཤེས་རྟོགས་པར་ཤོག །ང་ཡི་བླ་མ༴ སྲོང་བཙན༴ སྙིང་ནས༴ བཞི་པའི༴ ཡེ་ཤེས་རྡོ་རྗེ་འགྲུབ་པ་དང་། །སོ་སོ་རང་རིག་རྟོག་པར༴ འདི་ཐོས་སེམས་ཅན་ཐམས་ཅད་ཀྱང་། །དབང་བཞི་སེམས་ལ་རྫོགས་པ་དང་། །གདོད་མའི་ཆོས་ཉིད་རྟོགས་པར་ཤོག །ཨོཾ་མ་ཎི་པདྨེ་ཧཱུྃ།